List bez známky priniesla na úrad poštová doručovateľka. Po jeho otvorení sa zo zásielky vysypal biely prášok. Starostu 57-ročného Viliama Z. preventívne hospitalizovali. Podozrivý obsah listu previezli na expertízu.
V uplynulom týždni dostali podobné podozrivé zásielky premiér Mikuláš Dzurinda a ombudsman Pavol Kandráč. Obidve vzorky odobraté z podozrivých zásielok boli negatívne na prítomnosť antraxu.
Od 1. septembra sa zasielanie napodobeniny antraxu bez priloženého textu klasifikuje ako trestný čin šírenia poplašnej správy. Antraxové "šialenstvo" vypuklo na Slovensku presne 15. októbra minulého roka. Odvtedy vyšetrili mikrobiológovia už viac ako 550 vzoriek, pričom vlani to bolo 324 a v tomto roku do 226.